***RÁMCOVÁ ZMLUVA  O  DIELO***

uzatvorená v zmysle § 536 a nasl. zákona č. 513/1991 Zb. Obchodný zákonník v platnom znení (ďalej len „Obchodný zákonní“) a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“)

(ďalej len „**zmluva**“)

medzi:

1. **Objednávateľom:**

Obchodné meno: **Slovenská agentúra životného prostredia**

Sídlo: Tajovského 28, 974 01 Banská Bystrica

IČO: 00 626 031

DIČ: 2021125821

IČ DPH: SK 2021125821

Bankové spojenie: Štátna pokladnica

IBAN: SK15 8180 0000 0070 0038 9222

 SK37 8180 0000 0070 0038 9214

Zastúpený: **PhDr. Juraj Moravčík,** generálny riaditeľ

(ďalej len „**Objednávateľ**“)

a

1. **Zhotoviteľom:**

Obchodné meno:

Sídlo:

IČO:

DIČ:

IČ DPH:

Spoločnosť zapísaná: v Obchodnom registri Okresného súdu *[doplní uchádzač]*, oddiel: *[doplní uchádzač],* vložka číslo: *[doplní uchádzač]*

Bankové spojenie:

IBAN:

Kontaktná osoba:

Zastúpený:

(ďalej len „**Zhotoviteľ**“)

(**Objednávateľ** a **Zhotoviteľ** ďalej spolu len „**Zmluvné strany**“)

**Článok I.**

**Úvodné ustanovenia**

1. Zmluvné strany uzatvárajú predmetnú zmluvu na základe výsledku procesu verejného obstarávania uskutočneného v súlade s § 117zákona č. 343/2015 Z. z. o verejnom obstarávaní a o zmene a doplnení niektorých zákonov, ktoré bolo vyhlásené na predmet zákazky ***„*Tlačiarenské služby 2024“**.
2. Objednávateľ uzatvára Zmluvu so Zhotoviteľom v súlade s výsledkom vyhodnotenia ponúk, na základe ktorého ponuka predložená Zhotoviteľom bola vyhodnotená ako úspešná.
3. Zhotoviteľ berie na vedomie, že predmet zmluvy je financovaný z: Projekt LIFE IP – Zlepšenie kvality ovzdušia /2226/, PHÚ 7463, Living Lab č. ú. 2322.

**Článok II.**

**Predmet zmluvy**

1. Predmetom zmluvy je vykonanie tlače (ďalej len „predmet zmluvy“ alebo „čiastkové plnenie“) Zhotoviteľom, ako úspešným uchádzačom procesu verejného obstarávania, a to na základe čiastkových objednávok Objednávateľa, ktorých súčasťou budú aj podklady potrebné pre čiastkové plnenie. Podrobná špecifikácia predmetu zmluvy je obsiahnutá v Prílohe č. 1- Opis predmetu zákazky (ďalej len „Príloha č. 1“).
2. Objednávateľ nie je povinný objednať všetky čiastkové plnenia, resp. časti predmetu zmluvy špecifikované v Prílohe č. 1.
3. Zhotoviteľ sa zaväzuje riadne a včas vykonať pre Objednávateľa predmet zmluvy v súlade s Prílohou č. 1 a Prílohou č. 2- Cenová tabuľka a návrh na plnenie kritéria (ďalej len „Príloha č. 2“) vo vlastnom mene, na vlastné náklady a na vlastnú zodpovednosť a nebezpečenstvo. Zhotoviteľ vyhlasuje, že má oprávnenie na vykonávanie činnosti v rozsahu tejto zmluvy. Predmet zmluvy sa považuje za zhotovený riadne a včas, ak Zhotoviteľ vykonal všetky čiastkové plnenia objednané Objednávateľom riadne a včas, pričom zároveň platí bod 2.2 tohto článku.
4. Objednávateľ sa zaväzuje predmet zmluvy prevziať na mieste plnenia a v stanovenom čase v zmysle Prílohy č. 1, zaplatiť za plnenie predmetu Zmluvy stanovenú cenu a poskytnúť Zhotoviteľovi potrebnú súčinnosť počas zhotovovania.

**Článok III.**

**Miesto, termín a spôsob plnenia**

1. Zhotoviteľ sa zaväzuje Objednávateľovi bezodkladne písomne potvrdiť doručenie čiastkovej objednávky.
2. Zhotoviteľ sa zaväzuje riadne zhotoviť a dodať Objednávateľovi predmet zmluvy v termínoch uvedených v Prílohe č. 1 a Objednávateľ sa zaväzuje riadne a včas zhotovený predmet zmluvy prevziať.
3. Zmluvné strany sa môžu bezodkladne po doručení čiastkovej objednávky Objednávateľa Zhotoviteľovi písomne dohodnúť na zmene termínu čiastkového plnenia odlišne od Prílohy č. 1, pričom za týmto účelom nie je potrebné uzatvárať dodatok k tejto zmluve.
4. Zhotoviteľ je povinný riadne a včas zhotovené čiastkové plnenia predmetu zmluvy odovzdať kontaktnej osobe na adrese v zmysle Prílohy č. 1.
5. O odovzdaní každého čiastkového plnenia predmetu zmluvy Zhotoviteľom a prevzatí každého čiastkového plnenia predmetu zmluvy Objednávateľom Zmluvné strany spíšu dva (2) rovnopisy preberacieho protokolu, ktorý podpíšu kontaktné osoby oboch Zmluvných strán a z ktorých každá obdrží po jednom rovnopise. Záväzok zhotoviť predmet zmluvy bude splnený protokolárnym odovzdaním a prevzatím posledného čiastkového plnenia predmetu zmluvy v súlade s ustanoveniami zmluvy tak, že Objednávateľ ho bude môcť užívať na účel, na ktorý je určený a každé čiastkové plnenie predmetu zmluvy bude bez prípadných vád a nedorobkov. Každý protokol bude obsahovať súpis prípadných zistených vád a nedorobkov predmetu zmluvy resp. jeho čiastkových plnení, opatrenia a lehoty na odstránenie zistených vád, bude datovaný a podpísaný oprávnenými osobami Zmluvných strán, ktoré sú zároveň kontaktnými osobami. Zhotoviteľ je povinný zistené vady na vlastné náklady odstrániť v lehote dohodnutej Zmluvnými stranami, ktorá však nesmie byť dlhšia ako 5 pracovných dní. Zhotoviteľ je povinný vypracovať a predložiť návrh protokolu na podpis Objednávateľovi. Objednávateľ je oprávnený uviesť v protokole všetky vady a nedorobky na čiastkovom plnení predmetu zmluvy resp. celkovom predmete zmluvy. Objednávateľ nie je povinný prevziať vadné alebo nedokončené čiastkové plnenie predmetu zmluvy, ak však prevezme vadné alebo nedokončené čiastkové plnenie predmetu zmluvy, jeho práva zo zodpovednosti za vady predmetu zmluvy ostávajú v plnom rozsahu zachované.
6. Zhotoviteľ znáša nebezpečenstvo vzniku škody na každom čiastkovom plnení predmetu zmluvy až do momentu jeho odovzdania Objednávateľovi podľa bodu 3.2 a 3.3 tohto článku. Predmet zmluvy sa považuje za dodaný momentom odovzdania posledného čiastkového plnenia predmetu zmluvy.

**Článok IV.**

**Cena a platobné podmienky**

1. Cena za predmet zmluvy je stanovená v súlade s Prílohou č. 2 a v zmysle zákona č. 18/1996 Z. z. o cenách v znení neskorších predpisov vo výške ............... **EUR** (slovom:................) **bez DPH**. K tejto cene bude pripočítaná DPH vo výške ......... **EUR**. Celková cena za zhotovenie a dodanie predmetu zmluvy predstavuje sumu ............... **EUR** (slovom:...................) **s DPH**.
2. Cena predmetu zmluvy ako aj jednotlivých čiastkových plnení predmetu zmluvy je záväzne stanovená a nemožno jej hodnotu meniť počas celej doby trvania zmluvy. Zhotoviteľ má nárok na zaplatenie ceny len za riadne a včas vykonané čiastkové plnenia.
3. Objednávateľ neposkytne Zhotoviteľovi zálohové platby za účelom zhotovenia a riadneho dodania predmetu zmluvy.
4. Zhotoviteľ sa zaväzuje vystaviť a doručiť faktúru za objednané čiastkové plnenie vždy po riadnom protokolárnom prebratí čiastkového plnenia predmetu zmluvy Objednávateľovi. Zhotoviteľ je povinný faktúru doručiť v listinne podobe prostredníctvom poštovej služby na adresu sídla Objednávateľa uvedenú v záhlaví zmluvy v troch (3) originálnych vyhotoveniach, najneskôr však 10 dní odo dňa podpisu preberacieho protokolu, osvedčujúceho odovzdanie čiastkového plnenia bez vád a nedorobkov, kontaktnými osobami Zmluvných strán, a to na sumu zodpovedajúcu cene konkrétneho čiastkového plnenia podľa Prílohy č. 2. Zhotoviteľ má zároveň právo doručiť faktúru Objednávateľovi aj v elektronickej forme na emailovú adresu Objednávateľa: efaktury@sazp.sk. Faktúra je podkladom na úhradu ceny za riadne a včas vyhotovený a dodaný predmet zmluvy resp. čiastkového plnenia.
5. Zhotoviteľ je povinný vystaviť faktúru minimálne s obsahom náležitostí podľa §74 zákona č. 222/2004 Z. z. o dani z pridanej hodnoty, pričom faktúra musí obsahovať:
* označenie zmluvných strán, obchodné meno, adresu, sídlo, IČO, DIČ, IČ DPH,
* názov a číslo zmluvy,
* číslo faktúry,
* deň vystavenia a deň splatnosti faktúry,
* u faktúr s uplatnením DPH hodnotu DPH v % a v EUR,
* fakturovanú sumu v EUR,
* rozpis fakturovaných čiastok,
* označenie peňažného ústavu a číslo účtu, na ktorý sa má platiť fakturovaná suma, konštantný a variabilný symbol,
* zdroj financií v zmysle špecifikácie čiastkového plnenia v Prílohe č. 1,
* označenie osoby, ktorá faktúru vystavila,
* pečiatka a podpis oprávnenej osoby Zhotoviteľa.
1. Zhotoviteľ berie na vedomie, že Objednávateľ je oprávnený vrátiť vyhotovenú faktúru Zhotoviteľovi v prípade, že táto faktúra neobsahuje všetky náležitosti podľa bodu 4.6 tejto zmluvy. V tomto prípade nová doba splatnosti začína plynúť dňom doručenia opravenej faktúry Objednávateľovi.
2. Lehota splatnosti je tridsať (30) dní odo dňa doručenia faktúry Objednávateľovi. Faktúra sa považuje za uhradenú dňom odpísania vyfakturovanej sumy z účtu Objednávateľa na účet Zhotoviteľa. Ak nastane omeškanie úhrady z dôvodov na strane Štátnej pokladnice SR, nie je Objednávateľ po túto dobu v omeškaní s úhradou faktúry.
3. Ak pripadne deň splatnosti faktúry na deň pracovného voľna, pokoja alebo štátneho sviatku, je dňom splatnosti najbližší nasledujúci pracovný deň.
4. Zhotoviteľ berie na vedomie, že úhrada faktúr Objednávateľom podlieha schvaľovaniu zriaďovateľom Objednávateľa, ktorým je Ministerstvo životného prostredia SR a Objednávateľ nie je v omeškaní s úhradou faktúr v rozsahu počtu dní zodpovedajúcim dĺžke schvaľovacieho procesu zriaďovateľa Objednávateľa, ak táto doba presiahne lehotu splatnosti faktúr ustanovenú v bode 4.7 a 4.8 tohto článku.

**Článok V.**

**Práva a povinnosti Zmluvných strán**

1. Zmluvné strany sa zaväzujú dodržiavať práva a povinnosti ustanovené v jednotlivých bodoch tohto článku, ako aj práva a povinnosti vyplývajúce z ostatných článkov tejto zmluvy a jej príloh.
2. Zhotoviteľ sa zaväzuje v procese zhotovovania postupovať v súlade s Prílohou č. 1.
3. Objednávateľ je povinný dodať Zhotoviteľovi podklady pre zhotovenie predmetu zmluvy resp. jednotlivých čiastkových plnení podľa Prílohy č. 1.
4. Pri zhotovovaní predmetu zmluvy sa Zhotoviteľ zaväzuje, že charakter predmetu zmluvy prerokuje so zástupcom Objednávateľa alebo Objednávateľom poverenou osobou vo vzájomne dohodnutých termínoch.
5. Konečnú podobu predmetu zmluvy resp. čiastkových plnení predloží Zhotoviteľ Objednávateľovi na schválenie a Objednávateľ môže voči Zhotoviteľovi uplatniť požiadavky na úpravu predmetu zmluvy resp. čiastkových plnení a Zhotoviteľ sa zaväzuje oprávnené požiadavky Objednávateľa aplikovať v procese zhotovovania. V prípade, ak budú požiadavky Objednávateľa technicky nevhodné a mohli by mať vplyv na kvalitu predmetu zmluvy, je Zhotoviteľ povinný na nevhodnosť týchto pokynov Objednávateľa upozorniť.
6. Zmluvné strany sa dohodli, že ak niektorá Zmluvná strana bude mať informáciu o akejkoľvek skutočnosti alebo okolnosti, ktorá by mohla priamo alebo nepriamo zmariť alebo podstatne sťažiť plnenie predmetu tejto zmluvy, čím by mohlo dôjsť aj k omeškaniu s plnením, je táto Zmluvná strana povinná bezodkladne o tejto skutočnosti alebo okolnosti písomne informovať druhú Zmluvnú stranu a navrhnúť možnosti jej riešenia.
7. V prípade, ak Objednávateľ zistí akékoľvek vady alebo nedostatky predmetu zmluvy, ktoré sú porušením povinností Zhotoviteľa, je povinný ich bezodkladne oznámiť Zhotoviteľovi a ten je povinný ich bezodkladne odstrániť, ak sa Zmluvné strany nedohodnú inak.
8. K odovzdaniu čiastkového plnenia Zhotoviteľom dôjde až po odsúhlasení finálnej podoby čiastkového plnenia Objednávateľom.
9. Zhotoviteľ sa zaväzuje zhotoviť predmet zmluvy v súlade s environmentálnou politikou Objednávateľa a minimalizovať negatívne vplyvy svojich prevádzkových činností na životné prostredie.
10. Zhotoviteľ najneskôr v čase uzavretia zmluvy uvedie údaje o všetkých známych subdodávateľoch (Príloha č. 3- Zoznam subdodávateľov). V zozname subdodávateľov sa uvádza podiel plnenia každého subdodávateľa z celkovej ceny plnenia a údaje o osobe oprávnenej konať za subdodávateľa v rozsahu meno a priezvisko, adresa pobytu, kontakt. Každý subdodávateľ, ktorý má takú povinnosť, musí byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len „Zákon o RPVS“). Subdodávateľ zároveň nesmie mať v registri partnerov verejného sektora zapísanú ako konečného užívateľa výhod osobu podľa § 11 ods. 1 písm. c) Zákona o verejnom obstarávaní. Subdodávateľ musí spĺňať rovnaké podmienky účasti v zmysle ZVO ako Zhotoviteľ. Nesplnenie povinností uvedených v tomto bode sa považuje za podstatné porušenie tejto zmluvy.
11. V prípade, ak má počas plnenia zmluvy Zhotoviteľ záujem zmeniť alebo doplniť svojich subdodávateľov, je povinný rešpektovať nasledovné pravidlá:
	1. subdodávateľ, ktorý má takú povinnosť, musí byť zapísaný v registri partnerov verejného sektora podľa Zákona o RPVS,
	2. konečným užívateľom výhod subdodávateľa nemôže byť osoba v zmysle § 11 ods. 1 písm. c) ZVO,
	3. subdodávateľ, ktorého sa týka návrh na zmenu, musí byť schopný realizovať príslušnú časť predmetu zmluvy a musí spĺňať rovnaké podmienky, ako pôvodný subdodávateľ (ak boli stanovené),
	4. Zhotoviteľ oznámi Objednávateľovi návrh na zmenu subdodávateľa spolu s predložením dokladov preukazujúcich splnenie vyššie uvedených podmienok.
12. Návrh na zmenu subdodávateľa spolu s dokladmi podľa bodu 5.11 písm. d) vyššie a aktualizovaným znením Prílohy č. 3 musí Zhotoviteľ predložiť Objednávateľovi najneskôr 3 pracovné dni pred začatím plánovanej subdodávky. Objednávateľ má právo zmenu odmietnuť, ak nie sú splnené podmienky uvedené v bode 5.11.
13. Pre vylúčenie pochybností sa Zmluvné strany dohodli, že pre zmenu alebo doplnenie subdodávateľov nie je potrebné uzatvárať dodatok k tejto zmluve, pokiaľ bude dodržaný vyššie uvedený postup.
14. V prípade, ak Zhotoviteľ využije na plnenie ktorejkoľvek povinnosti podľa tejto zmluvy subdodávateľa, Zhotoviteľ za konanie subdodávateľa voči Objednávateľovi zodpovedá tak, ako keby plnenie vykonával sám.
15. Zhotoviteľ nesie plnú zodpovednosť a prípadné sankcie za subdodávateľov, ktorí porušili zákaz nelegálneho zamestnávania.

**Článok VI.**

**Vyššia moc**

1. Zmluvné strany nezodpovedajú za porušenie a omeškanie svojich záväzkov, a to v zmysle ustanovenia § 374 a nasl. Obchodného zákonníka, spôsobené tzv. vyššou mocou, t. j. okolnosťami, ktoré nastali nezávisle od vôle Zmluvných strán a bránia im v splnení povinností, pričom nemožno rozumne predpokladať, že by Zmluvná strana túto prekážku alebo jej následky odvrátila alebo prekonala („Okolnosti vylučujúce zodpovednosť“).
2. Na základe dohody Zmluvných strán sa za Okolnosti vylučujúce zodpovednosť považuje i prijatie takých opatrení štátu z dôvodu zabránenia šírenia epidémií alebo iných okolností ohrozujúcich obyvateľstvo, ktoré bránia v splnení povinností Zmluvných strán, pričom nemožno rozumne očakávať, že by Zmluvná strana túto prekážku prekonala, a to i v prípade, ak Zmluvná strana, vzhľadom na okolnosti, mohla alebo mala ukladanie takýchto opatrení štátom predvídať alebo očakávať.
3. Podmienkou vylúčenia zo zodpovednosti je, že dotknutá Zmluvná strana bez zbytočného odkladu upozorní druhú Zmluvnú stranu na začiatok a podstatu vyskytnutia sa vyššej moci. V prípade omeškania s plnením záväzku, spôsobeného vyššou mocou platí, že Zmluvná strana nie je v omeškaní po dobu trvania takýchto prekážok. Dodacie lehoty a všetky ostatné lehoty sa po dobu trvania vyššej moci predlžujú o dobu jej pôsobenia. Zmluvná strana, ktorá sa odvoláva na vyššiu moc, bez zbytočného odkladu oznámi druhej strane jej zánik.
4. Ak je trvanie vyššej moci dlhšie ako 3 mesiace, Zmluvné strany dohodnú nový termín plnenia písomným dodatkom k zmluve alebo iným spôsobom upravia vzájomné oprávnené nároky.

**Článok VII.**

**Doručovanie a ochrana dôverných informácií**

1. Všetky písomnosti týkajúce sa právnych vzťahov založených medzi Zmluvnými stranami touto zmluvou sa môžu doručovať jedným z nasledovných spôsobov:
* poštou,
* treťou osobou oprávnenou doručovať zásielky,
* osobne,
* elektronicky (po dohode).
1. Písomnosti doručované poštou sa doručujú doporučene na adresu Zmluvnej strany uvedenú v záhlaví tejto zmluvy. Každá Zmluvná strana je povinná oznámiť druhej Zmluvnej strane každú zmenu svojho sídla podľa zásad uvedených v tomto článku do troch dní odo dňa zmeny sídla.
2. Ak adresát neprevezme písomnosť na adrese uvedenej v záhlaví zmluvy, je odosielateľ povinný opakovane doručiť písomnosť na adresu druhej Zmluvnej strany zapísanú v obchodnom registri alebo inom registri, v ktorom je príslušná Zmluvná strana zapísaná, prípadne na inú adresu známu odosielateľovi.
3. Ak si adresát neprevezme písomnosť na adrese uvedenej v tejto zmluve, ani na adrese podľa bodu 7.3 tohto článku zmluvy, považuje sa písomnosť za doručenú dňom jej odoslania na adresu podľa bodu 7.2 tohto článku zmluvy a to aj vtedy, ak sa adresát o tom nedozvie. Za predpokladu, že adresát písomnosti bezdôvodne odoprie prijať doručovanú písomnosť, považuje sa písomnosť za doručenú dňom, keď prijatie písomnosti bolo odopreté. Všetky právne účinky doručovaných písomností nastanú v tomto prípade dňom, ktorým sa písomnosť považuje za doručenú.
4. Písomnosť doručovaná osobne sa považuje za doručenú dňom, kedy Zmluvná strana písomnosť prevzala alebo dňom, kedy odmietla písomnosť prevziať.
5. Zhotoviteľ sa zaväzuje neposkytovať informácie získané od Objednávateľa pri zhotovovaní predmetu zmluvy tretím osobám a/alebo ich využívať pre svoj prospech, bez predchádzajúceho písomného súhlasu Objednávateľa. Táto povinnosť trvá aj po skončení platnosti zmluvy.

**Článok VIII.**

**Kontrola a audit**

1. Zhotoviteľ je povinný v prípade potreby umožniť výkon kontroly a auditu oprávneným osobám a za týmto účelom je povinný im poskytnúť plnú súčinnosť.
2. Oprávnené osoby na výkon kontroly/auditu sú najmä:
3. Poskytovateľ, ktorým je Ministerstvo životného prostredia Slovenskej republiky, zastúpené Slovenskou agentúrou životného prostredia a ním poverené osoby,
4. Útvar vnútorného auditu Poskytovateľa/Útvar vnútornej kontroly Sprostredkovateľského orgánu a ním poverené osoby,
5. Najvyšší kontrolný úrad SR a ním poverené osoby,
6. Orgán auditu, jeho spolupracujúce orgány (Úrad vládneho auditu) a osoby poverené na výkon kontroly/auditu,
7. Splnomocnení zástupcovia Európskej Komisie a Európskeho dvora audítorov,
8. Orgán zabezpečujúci ochranu finančných záujmov EÚ,
9. Osoby prizvané orgánmi uvedenými v písm. a) až f) v súlade s príslušnými právnymi predpismi Slovenskej republiky a právnymi aktmi Európskej únie.
10. Zhotoviteľ sa zaväzuje strpieť výkon kontroly, auditu alebo overovania súvisiaceho s plnením tejto zmluvy kedykoľvek počas platnosti a účinnosti tejto zmluvy a rozhodnutia o schválení žiadosti o nenávratný finančný príspevok a oprávneným osobám poskytnúť všetku potrebnú súčinnosť.

**Článok IX.**

**Trvanie zmluvy**

1. Táto zmluva sa uzatvára na dobu určitú, a to do 31.12.2024 alebo do vyčerpania ceny predmetu zmluvy v zmysle bodu 4.1 tejto zmluvy podľa toho, ktorá z uvedených skutočností nastane skôr.

**Článok X.**

**Záručná doba a zodpovednosť za vady**

1. Záručná doba je v trvaní 24 mesiacov a začína plynúť jednotlivo dňom odovzdania každého z čiastkových plnení predmetu zmluvy Objednávateľovi.
2. Zhotoviteľ berie na vedomie, že v prípade oprávnenej reklamácie sa záručná doba predlžuje v rozsahu času od začiatku do konca reklamácie vady.
3. Zhotoviteľ zodpovedá za to, že predmet zmluvy je zhotovený podľa podmienok stanovených touto zmluvou a že počas záručnej doby bude mať vlastnosti dohodnuté podľa tejto zmluvy.
4. Zhotoviteľ zodpovedá za vady, ktoré má predmet zmluvy v čase jeho odovzdania Objednávateľovi a za vady, ktoré vzniknú počas záručnej doby, ako aj za všetku škodu, ktorá vznikne Objednávateľovi z dôvodu týchto vád.
5. Zhotoviteľ preberá záruku za akosť čiastkového plnenia podľa § 429 a nasl. a zodpovedná za vady tovaru podľa § 422 a nasl. zákona č. 513/1991 Zb. Obchodného zákonníka.
6. Predmet zmluvy má vady, ak nie je dodaný v požadovanej kvalite a vypracovanosti, nie je vykonaný v celom rozsahu, ak nie je kompletný, ak je rozporuplný a ak jeho obsah nezodpovedá podmienkam tejto zmluvy a/alebo jej príloh.
7. Zhotoviteľ nezodpovedá za nedostatky spôsobené dodržaním nevhodných pokynov daných mu Objednávateľom, ak Zhotoviteľ na nevhodnosť týchto pokynov upozornil a Objednávateľ na ich dodržaní trval alebo ak Zhotoviteľ túto nevhodnosť nemohol zistiť.
8. Počas trvania záručnej doby má Objednávateľ právo uplatniť u Zhotoviteľa reklamáciu vád a Zhotoviteľ povinnosť bezodplatne odstrániť reklamované vady predmetu zmluvy.
9. Objednávateľ sa zaväzuje, že reklamáciu vady zo záruky na predmete zmluvy písomne uplatní u Zhotoviteľa bez zbytočného odkladu po jej zistení.
10. Reklamáciu je možné podať písomne na adrese Zhotoviteľa alebo zaslaním e-mailu s popisom reklamácie na e-mailovú adresu Zhotoviteľa, uvedenú v záhlaví zmluvy.
11. Zhotoviteľ sa zaväzuje odstrániť vady predmetu zmluvy v lehote desiatich (10) dní od doručenia Objednávateľovej reklamácie Zhotoviteľovi.
12. Postup pri reklamácii predmetu zmluvy resp. čiastkového plnenia sa ďalej riadi záručnými podmienkami a príslušnými ustanoveniami Obchodného zákonníka a ustanoveniami ďalších všeobecne záväzných platných právnych predpisov.
13. Ak Zhotoviteľ svoju povinnosť odstrániť vadu riadne a včas v zmysle ustanovení tejto zmluvy nesplní, je Objednávateľ oprávnený zabezpečiť odstránenie vady u tretej osoby na náklady Zhotoviteľa. Objednávateľ má pre tento prípad tiež právo požadovať od Zhotoviteľa zmluvnú pokutu vo výške 50,00 €; tento nárok nie je dotknutý úhradou nákladov Zhotoviteľom podľa predchádzajúcej vety.

**Článok XI.**

**Sankcie a pokuty za porušenie**

1. Zmluvné strany sa dohodli, že v prípade omeškania Objednávateľa s úhradou faktúry za riadne a včas dodané čiastkové plnenie Zhotoviteľa v zmysle článku II. zmluvy a špecifikované v Prílohe č. 1, je Zhotoviteľ oprávnený uplatniť si voči Objednávateľovi zaplatenie úrokov z omeškania za každý aj začatý deň omeškania vo výške 0,02 % zo sumy neuhradenej faktúry.
2. Za čiastkové plnenie dodané v rozpore s touto zmluvou Objednávateľ nie je povinný zaplatiť cenu čiastkového plnenia v zmysle Prílohy č. 2. Zároveň je Objednávateľ oprávnený uplatniť si voči Zhotoviteľovi zmluvnú pokutu vo výške 50 EUR za každé takéto porušenie.
3. Vznikom povinnosti Zhotoviteľa zaplatiť zmluvnú pokutu ani jej skutočným zaplatením nie je dotknutý nárok Objednávateľa na náhradu škody, ktorá mu vznikla porušením povinnosti Zhotoviteľa, maximálne však do výšky ceny predmetu zmluvy uvedenej v bode 4.1 zmluvy. Zmluvná pokuta sa na náhradu škody nezapočítava**.**

**Článok XII.**

**Zánik zmluvy**

1. Zmluvné strany sa dohodli, že zmluva môže zaniknúť dohodou Zmluvných strán alebo odstúpením od zmluvy.
2. Dohoda o ukončení zmluvy musí byť písomná a podpísaná oboma Zmluvnými stranami. V tomto prípade účinnosť zmluvy končí dňom, na ktorom sa Zmluvné strany dohodli. Súčasťou dohody o ukončení tejto zmluvy musí byť aj spôsob vzájomného vyrovnania záväzkov a pohľadávok Zmluvných strán.
3. Od zmluvy je možné odstúpiť v prípadoch ustanovených v Obchodnom zákonníku, v zmluve alebo ak ktorákoľvek zo Zmluvných strán podstatným spôsobom porušuje povinnosti vyplývajúce zo zmluvy. Odstúpenie od zmluvy je potrebné urobiť písomne a doručiť druhej Zmluvnej strane na adresu sídla uvedenú v záhlaví zmluvy.
4. Za podstatné porušenie tejto zmluvy sa považuje aj:
5. ak Zhotoviteľ nezhotovuje predmet zmluvy v požadovanej kvalite a v súlade s touto zmluvou, jej prílohami a pokynmi Objednávateľa a bol najmenej dvakrát počas trvania zmluvy písomne vyzvaný na riadne plnenie,
6. ak Zhotoviteľ neinformuje Objednávateľa o nemožnosti poskytnutia čiastkového plnenia najneskôr do 3 dní od doručenia objednávky Objednávateľa.
7. Zmluvné strany berú na vedomie, že odstúpením od zmluvy ostáva zachovaný nárok na náhradu škody vzniknutej porušením zmluvy.
8. Zánikom zmluvy nezaniká právo Zmluvných strán na zaplatenie pohľadávok vzniknutých na základe zmluvy, ako ani právo Objednávateľa na náhradu škody spôsobenú porušením zmluvnej povinnosti Zhotoviteľa riadne a včas zhotoviť a dodať čiastkové plnenia na základe tejto zmluvy v rozsahu a za podmienok dohodnutých v zmluve a jej prílohách.
9. Ak Zhotoviteľ bude bez zavinenia Objednávateľa v omeškaní s odovzdaním predmetu zmluvy resp. jeho čiastkového plnenia o viac ako 10 kalendárnych dní a tento záväzok nesplní ani v dodatočnej lehote poskytnutej Objednávateľom v dĺžke 5 kalendárnych dní, Objednávateľ môže odstúpiť od tejto zmluvy.
10. Ak Objednávateľ bude v omeškaní, s ohľadom na body 4.7, 4.8 a 4.9 zmluvy, so zaplatením faktúry podľa tejto zmluvy o viac ako 30 dní, Zhotoviteľ môže odstúpiť od tejto zmluvy.
11. Zmluvné strany vysporiadajú svoje vzájomné záväzky a pohľadávky podľa stavu ku dňu ukončenia zmluvy. Zhotoviteľ má nárok na zaplatenie tých častí predmetu zmluvy, ktoré boli riadne vykonané a odovzdané Objednávateľovi.
12. Odstúpenie od zmluvy nadobúda účinnosť dňom doručenia písomného oznámenia o odstúpení od zmluvy druhej Zmluvnej strane.
13. Odstúpením od zmluvy a/alebo uplatnením nároku na zaplatenie zmluvnej pokuty podľa tejto zmluvy nie je dotknutý nárok Zmluvných strán na náhradu škody.
14. Odstúpením od zmluvy zanikajú všetky práva a povinnosti strán zo zmluvy, okrem nárokov na náhradu škody, nárokov na dovtedy uplatnené zmluvné, resp. zákonné sankcie a nárokov vyplývajúcich z ustanovení tejto zmluvy o poskytovaní záruky a zodpovednosti za vady za časť predmetu zmluvy, ktorá bola do odstúpenia zrealizovaná.
15. Zmluvné strany sa dohodli, že účinky doručenia odstúpenia od zmluvy nastávajú taktiež dňom vrátenia nedoručenej zásielky odosielateľovi alebo dňom odmietnutia prijatia zásielky adresátom.

**Článok XIII.**

**Záverečné ustanovenia**

1. Táto zmluva je uzatvorená a nadobúda platnosť dňom jej podpísania oboma Zmluvnými stranami. Táto zmluva nadobúda účinnosť v súlade s § 47a zákona č. 40/1964 Zb. Občiansky zákonník v znení neskorších predpisov a § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (Zákon o slobode informácií) dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Zhotoviteľ berie na vedomie, že táto zmluva je povinne zverejňovanou zmluvou a súhlasí s jej zverejnením.
2. Zmluvné strany vyhlasujú, že ak sa dôvod neplatnosti zmluvy vzťahuje len na jej niektorú časť, je neplatnou len táto časť, pokiaľ z povahy alebo z jej obsahu alebo z okolností, za ktorých k neplatnosti došlo, nevyplýva, že túto časť nemožno oddeliť. Zmluvné strany sa zaväzujú bez zbytočného odkladu nahradiť túto časť novou, ktorá sa čo najviac priblíži k účelu neplatnej časti, ktorý Zmluvné strany sledovali v čase uzavretia zmluvy.
3. Táto zmluva je vyhotovená v piatich (5) rovnopisoch, pričom dva (2) rovnopisy dostane Zhotoviteľ a tri (3) Objednávateľ.
4. Vzťahy a spory vzniknuté z tejto zmluvy sa riadia všeobecne záväznými právnymi predpismi Slovenskej republiky. Zmluvné strany sa zaväzujú riešiť prípadné spory, vzniknuté z tejto zmluvy, vždy najskôr vzájomným rokovaním. V prípade, že nedôjde pri spore ku dohode medzi Zmluvnými stranami, môže ktorákoľvek zo Zmluvných strán požiadať o rozhodnutie príslušný súd.
5. Meniť alebo dopĺňať obsah tejto zmluvy je možné len formou očíslovaných písomných dodatkov k zmluve podpísaných oboma Zmluvnými stranami, ak nie je v zmluve ustanovené inak.
6. Práva a povinnosti Zmluvných strán touto zmluvou neupravené sa riadia zákonom č. 513/1991 Zb. Obchodný zákonník v platnom znení a ostatnými všeobecne záväznými právnymi predpismi.
7. Zmluvné strany vyhlasujú, že zmluvu uzatvorili na základe ich slobodnej a vážnej vôle, zmluva nebola uzavretá v tiesni alebo za nápadne nevýhodných podmienok, zmluvu si prečítali, jej obsahu porozumeli a na znak súhlasu pripájajú svoje podpisy.
8. Neoddeliteľnú súčasť zmluvy tvoria:
* Príloha č. 1- Opis predmetu zákazky,
* Príloha č. 2- Cenová tabuľka a návrh na plnenie kritéria,
* Príloha č. 3- Zoznam subdodávateľov.

V Banskej Bystrici, dňa V.........................., dňa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PhDr. Juraj Moravčík, generálny riaditeľ

 Slovenská agentúra životného

prostredia